十月初還潭州題王氏瑞竹圖
作者：項安世
朝代：宋

paragraphs: 王君手持瑞竹圖，要我作詩仍自書。
我書不慳詩亦易，政坐此君難位置。
我欲摇毫寫作雙竹吟，却教數節一幹非商參。
我欲援琴撫作孤竹曲，又見二妙同升異煢獨。
卜子夏，子可爲我謳，一桴二米秬黍秋。
清人一韔攢雙矛，肥泉同本末異流。
觀射父，子可爲我釋，一少二多何卦策。
以奇承耦震初爻，以耦承奇兌三索。
我爲二人書此言，請君持歸君家看。
展卷一問青琅玕，是易是詩然不然。